Uplankis
Uplankis, Oplankys (Oplankis) – upė Tauragės rajone, dešinysis Jūros intakas, įteka į ją 21,3 km nuo jos žiočių. Išteka Griežpelkių antrajame kaime, prie magistralinio kelio A12. Teka rytų kryptimi. Dešinysis intakas – Barzupė. Ties Oplankio kaimu įteka į Oplankio ežerą, truputį aukščiau tos vietos stūkso Gilandžių piliakalnis. Upės, kaip ir ežero, pavadinimas yra germanizuotas iš *Aplankys. Šis pavadinimas siejamas su aplanka („išlenkimas, vingis“), aplankas („važiavimas aplinkui“).